text: চিত্রনির্মাতা সাজেদুল আউয়াল আর নেই - সোনারদেশ ২৪
  চলচ্চিত্র নির্মাতা ও গবেষক সাজেদুল আউয়াল শামীম আর নেই। গতকাল বৃহস্পতিবার (১৫ এপ্রিল) সন্ধ্যায় নিজ বাসায় শেষ নিঃশ্বাস ত্যাগ করেন (ইন্না লিল্লাহি ওয়া ইন্না ইলাইহি রাজিউন)। তার মৃত্যুর খবরটি রাইজিংবিডিকে নিশ্চিত করেন সম্মিলিত সাংস্কৃতিক জোটের সভাপতি গোলাম কুদ্দুস।
  গোলাম কুদ্দুস বলেন, 'ভাবতে পারছিনা শামীম নেই। পরশু আমাকে টেলিফোন করেছিল। স্কয়ার হাসপাতাল থেকে রিলিজ হওয়ার পর বাসায় ছিল। হঠাৎ কী হলো জানি না। ঢাকা বিশ্ববিদ্যালয়ে সোসিওলজি বিভাগে আমরা সহপাঠী ছিলাম। বেশিরভাগ সময় ও আর আমি একসাথে বসতাম। শামীম অত্যন্ত গুণী মানুষ ছিল। নাট্যকার, গবেষক হিসেবে ও যথাযথভাবে মূল্যায়নের দাবি রাখে '
  সাজেদুল আউয়ালের একমাত্র ছেলে ইশরাত শামীম জানান, গত মাসে করোনা আক্রান্ত হয়ে হাসপাতালে ভর্তি ছিলেন। পরে তার করোনা পরীক্ষার রেজাল্ট নেগেটিভ হওয়ার পর হাসপাতাল থেকে বাসায় নিয়ে আসা হয়। এরপর কিছুটা ভালো ছিলেন। গতকাল সন্ধ্যার পর হঠাৎ করেই বলছিলেন, খারাপ লাগছে। কিছুক্ষণের মধ্যে শ্বাসকষ্ট বেড়ে যায়। তখন অ্যাম্বুলেন্স কল করি। কিন্তু আধা ঘণ্টার মধ্যে তিনি মারা যান। তাকে হাসপাতালে আর নিতে পারেননি।